ส่วนที่ 1

  -----------------------------------------------------------------------
  ข้อมูลสรุป

  -----------------------------------------------------------------------

ส่วนที่ 1

ข้อมูลสรุป (Executive Summary)

-   บริษัท ทรีนีตี้ วัฒนา จำกัด (มหาชน) (บริษัท) จดทะเบียนก่อตั้งขึ้นเมื่อวันที่ 31 มกราคม
    2544 บริษัทดำเนินธุรกิจโดยการถือหุ้นในบริษัทอื่น (Holding Company)
    โดยได้เข้าถือหุ้นในบริษัทย่อย 3 บริษัทในสัดส่วนร้อยละ 99.99 ได้แก่ บริษัทหลักทรัพย์ ทรีนีตี้
    จำกัด ดำเนินธุรกิจหลักทรัพย์ บริษัท ทรีนีตี้ แอ๊ดไวซอรี่ 2001 จำกัด
    ดำเนินธุรกิจเป็นที่ปรึกษาทางการเงิน บริษัท ทรีนีตี้ อินฟอร์เมชั่น จำกัด
    ดำเนินธุรกิจให้บริการด้านการสนับสนุน (Back-Office Service) แก่บริษัทในกลุ่ม

-   บริษัทหลักทรัพย์ ทรีนีตี้ จำกัด ในฐานะบริษัทแกน
    ได้รับใบอนุญาตจากกระทรวงการคลังให้ประกอบธุรกิจหลักทรัพย์ 4 ประเภท ได้แก่
    ธุรกิจการเป็นนายหน้าซื้อขายหลักทรัพย์ การค้าหลักทรัพย์
    ที่ปรึกษาการลงทุนและการจัดจำหน่ายหลักทรัพย์
    บริษัทเป็นสมาชิกตลาดหลักทรัพย์แห่งประเทศไทย หมายเลข 22 ในปี 2545
    บริษัทฯมีส่วนแบ่งตลาดของมูลค่าการซื้อขายหลักทรัพย์ร้อยละ 2.59 เพิ่มขึ้นร้อยละ 18
    เมื่อเปรียบเทียบกับปี 2544 ซึ่งมีส่วนแบ่งตลาดร้อยละ 2.21

-   บริษัท ทรีนีตี้ แอ๊๊_ดไวซอรี่ 2001 จำกัด
    ดำเนินธุรกิจด้านที่ปรึกษาทางการเงินและงานด้านวาณิชธนกิจ
    โดยบริษัทฯได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ให้ดำเนินการเป็นที่ปรึกษาทางการเงินตามขอบเขตที่สำนักงานคณะกรรมการกำกับหลักทรัพย์และตลาดหลักทรัพย์กำหนด
    นอกจากนี้ บริษัทฯยังได้จดทะเบียนเป็นที่ปรึกษาประเภท ก
    กับศูนย์ข้อมูลที่ปรึกษาของกระทรวงการคลังเพื่อให้บริการในฐานะที่ปรึกษาสาขาการเงินให้แก่หน่วยงานต่างๆทั้งภาครัฐและเอกชน

-   ณ วันที่ 31 ธันวาคม 2545 บริษัทและบริษัทย่อย มีสินทรัพย์รวม จำนวน 1,046.69 ล้านบาท
    หนี้สินรวม 163.84 ล้านบาท บาท ส่วนของผู้ถือหุ้น 882.85 ล้านบาท สำหรับปี 2545
    บริษัทและบริษัทย่อยมีกำไรสุทธิรวม 70.35 ล้านบาท
    เพิ่มขึ้นอย่างมากเมื่อเทียบกับผลขาดทุนจำนวน 61.70 ล้านบาทในปี 2544
    ทั้งนี้เป็นผลมาจากการเพิ่มสูงขึ้นของรายได้โดยเฉพาะรายได้จากค่าธรรมเนียมนายหน้าซื้อขายหลักทรัพย์ตั้งแต่ช่วงต้นปีที่ผ่านมา
    ซึ่งเป็นการเพิ่มขึ้นทั้งด้านปริมาณของธุรกรรมและอัตราค่าธรรมเนียมนายหน้าซื้อขายหลักทรัพย์
    และการเพิ่มขึ้นของค่าธรรมเนียมการเป็นที่ปรึกษาทางการเงิน
    นอกจากนั้นยังมีรายได้ค่าธรรมเนียมการจัดจำหน่ายหลักทรัพย์ที่เพิ่มขึ้นจากการนำบริษัทเข้าจดทะเบียนในตลาดหลักทรัพย์
    โดยบริษัทเข้าร่วมเป็นผู้จัดจำหน่าย 19 บริษัท

-   ในระหว่างเดือนตุลาคมถึงพฤศจิกายน
    การเคหะแห่งชาติได้ดำเนินการตามโครงการแปลงสินทรัพย์เป็นหลักทรัพย์
    โดยการขายสินทรัพย์ให้กับนิติบุคคลเฉพาะกิจเพื่อออกและเสนอขายตราสารหนี้ระยะสั้นที่เกิดจากการแปลงสินทรัพย์เป็นหลักทรัพย์
    (Securitization) เป็นรายแรกโดยมีมูลค่าธุรกรรมประมาณ 600 ล้านบาท ซึ่งมีบริษัท
    ทรีนีตี้ แอ๊ดไวซอรี่ 2001 จำกัด เป็นที่ปรึกษาทางการเงิน

-   ตามมติที่ประชุมวิสามัญผู้ถือหุ้น ครั้งที่ 4/2545 เมื่อวันที่ 9 กรกฎาคม 2545
    ที่ประชุมมีมติให้เพิ่มทุนจดทะเบียนของบริษัท ทรีนีตี้ วัฒนา จำกัด (มหาชน) จาก 320
    ล้านบาท เป็นทุนจดทะเบียนใหม่จำนวน 700 ล้านบาท และเปลี่ยนมูลค่าที่ตราไว้จากหุ้นละ 10
    บาท เป็นหุ้นละ 5 บาท โดยการออกหุ้นสามัญใหม่ จำนวน 76 ล้านหุ้น
    ซึ่งจัดสรรให้ประชาชนทั่วไป จำนวน 28 ล้านหุ้น และจัดสรรให้กับนักลงทุนเฉพาะเจาะจง
    จำนวน 48 ล้านหุ้น

-   ในเดือนพฤศจิกายน และเดือนธันวาคม 2545
    บริษัทได้รับเงินค่าหุ้นจากผู้ลงทุนแบบเฉพาะเจาะจงและนักลงทุนทั่วไป
    โดยผู้ลงทุนแบบเฉพาะเจาะจง 2 ราย คือธนาคารกรุงไทย จำกัด (มหาชน)
    และกองทุนเพื่อการร่วมลงทุน ในจำนวน 27.3 ล้านหุ้นและ 20 ล้านหุ้น ในราคาหุ้นละ 6.37
    บาท และ 6.50 บาทตามลำดับ และนักลงทุนทั่วไปจำนวน 28 ล้านหุ้นในราคาหุ้นละ 9.25
    บาท คิดเป็นเงินเพิ่มทุนรวมทั้งสิ้น 562.9 ล้านบาท และในวันที่ 18 ธันวาคม 2545
    หุ้นของบริษัทได้เข้าทำการซื้อขายเป็นวันแรกในตลาดหลักทรัพย์แห่งประเทศไทย

-   จากการออกและเสนอขายหุ้นเพิ่มทุนดังกล่าว โครงสร้างผู้ถือหุ้นของบริษัทจึงมีการเปลี่ยนแปลง
    โดยมีผู้ถือหุ้นใหญ่ที่ถือในสัดส่วนมากกว่าร้อยละ 10 ของทุนที่ออกและเรียกชำระแล้ว ได้แก่
    คุณศิริธัช โรจนพฤกษ์ ธนาคารกรุงไทย จำกัด (มหาชน) และกองทุนเพื่อการร่วมลงทุน
    ซึ่งถือหุ้นร้อยละ 24.12 ร้อยละ19.60 และ ร้อยละ 14.36 ตามลำดับ

    •
    บริษัทวางเป้าหมายในการดำเนินธุรกิจด้านหลักทรัพย์โดยการขยายฐานลูกค้าและการเพิ่มประเภทของธุรกรรมดังนี้

-   ธุรกรรมการเป็นนายหน้าซื้อขายหลักทรัพย์
    บริษัทฯมีเป้าหมายที่จะขยายสัดส่วนการตลาดเพื่อเพิ่มปริมาณการซื้อขายหลักทรัพย์
    ด้วยการเพิ่มเจ้าหน้าที่การตลาดใหม่ การขยายฐานลูกค้าสถาบันทั้งในประเทศและต่างประเทศ
    การขยายฐานลูกค้าไปกับสาขาของธนาคาร การขยายสาขาทั้งในกรุงเทพและต่างจังหวัด
    ตลอดจนเพิ่มประเภทการให้บริการที่ครอบคลุมถึง บริการสินเชื่อเพื่อการซื้อขายหลักทรัพย์
    การซื้อขายหลักทรัพย์ผ่านระบบ Internet การซื้อขายตราสารหนี้ระยะสั้น

-   ธุรกรรมการค้าตราสารหนี้
    จะเน้นการเสนอขายและการค้าตราสารหนี้ทั้งระยะสั้นและระยะยาว
    เพื่อลูกค้าและเพื่อการลงทุน

-   ธุรกิจที่ปรึกษาทางการเงินและจัดจำหน่ายหลักทรัพย์
    บริษัทมีเป้าหมายที่จะเป็นผู้นำในธุรกรรมการแปลงสินทรัพย์เป็นหลักทรัพย์
    การนำบริษัทเข้าจดทะเบียนในตลาดหลักทรัพย์
    การร่วมจัดจำหน่ายและรับประกันการจำหน่ายหลักทรัพย์

-   งานสนับสนุน (Supporting & Back Office Services)
    บริษัทฯมุ่งเน้นในการพัฒนามาตรฐานงานวิเคราะห์หลักทรัพย์
    รวมทั้งมุ่งเน้นการพัฒนาคุณภาพและประสิทธิภาพด้านระบบงานและบุคลากรเพื่อรองรับการแข่งขันในอนาคต

ปัจจัยความสำเร็จของการดำเนินงานของบริษัทฯ ขึ้นกับกำลังความสามารถของบุคลากร
การดำเนินแผนงานและการพัฒนาธุรกิจร่วมกับผู้ถือหุ้นหลัก สภาวะตลาดเงินตลาดทุน
การแข่งขันในภาคธุรกิจหลักทรัพย์

(ผู้ลงทุนควรอ่านรายละเอียดข้อมูลในส่วนที่ 2 ก่อนการตัดสินใจลงทุนในหลักทรัพย์)